钦定古今图书集成/明伦汇编/官常典/第719卷 > 耿仁智
## 钦定古今图书集成/明伦汇编/官常典/第719卷 > 耿仁智

按：《通鉴纲目》：肃宗乾元元年六月，史思明表求诛李
光弼，命耿仁智、张不矜为表云：“陛下不为臣诛光弼，
臣当自引兵就太原诛之。”不矜以示思明。及将入函，
仁智削去之。思明闻之，命执二人斩之。仁智事思明
久，思明怜，欲活之。仁智大呼言曰：“人生会有一死，得
尽忠义，死之善者也。今从大夫反，不过延岁月，岂若
速死之愈乎！”思明怒，捶杀之。